“બસ મમ્મી… બહુ થયું આ ‘બુલબુલ… બુલબુલ….’ છેલ્લા વીસ વર્ષથી આ નામ સાંભળીને મારા કાન પાકી ચુક્યા છે ! આજના આધુનિક જમાનામાં મારું આવું ગામઠી નામ… બુલબુલ !! અરે તમારે નામ રાખવું જ હતું તો કંઇક સારું રાખી લેતા… આવું નામ…!? આવા નામ હવે માત્ર ભોજપુરી ફિલ્મોમાં જ સાંભળવા મળે છે… અને પેલું નવું રીમીક્ષ આઈટમ નંબર… ‘નાચ મેરી બુલબુલ…’, કોલેજમાં છોકરાઓ રીતસરનો નાકમાં દમ કરી રાખ્યો છે ! લોફર સાલાઓ…! અને આ કંઇ મારી જોડે પહેલીવારનું નથી… પેલું કેરેક્ટર હતું ને… ‘બુલબુલ પાંડે’. એની પરથી પણ લોકોએ મને ઘણી ખીજવી હતી… એન્ડ નાવ, ઇનફ ઈઝ ઇનફ….! હવે મેં ધારી લીધું છે… આ નામનું ચેપ્ટર કોઈ પણ રીતે પૂરું કરવું જ રહ્યું !!”, એકધારું બોલતાં તેને હાંફ ચડવા લાગ્યો, અને એ શ્વાસ લેવા રોકાઈ.